INTUCH ซื้อหุ้นเพิ่มทุนใน “บ.กอล์ฟดิกก์” มูลค่าเงินลงทุนราว 23.83 ลบ.
INTUCH ซื้อหุ้นเพิ่มทุนใน “บ.กอล์ฟดิกก์” ผู้ให้บริการ-พัฒนาระบบการจองสนามกอล์ฟหรือบริการที่เกี่ยวข้องกับกีฬากอล์ฟและสนามกอล์ฟ มูลค่าเงินลงทุนราว 23.83 ลบ.
2 ต.ค. 2558

บริษัท อินทัช โฮลดิ้งส์ จำกัด (มหาชน) หรือ INTUCH โดยโครงการอินเว้นท์ ระบุว่า บริษัทเข้าลงทุนโดยการซื้อหุ้นสามัญเพิ่มทุนในบริษัท กอล์ฟดิกก์ จำกัด (กอล์ฟดิกก์) ซึ่งดำเนินธุรกิจการให้บริการและพัฒนาระบบการจองสนามกอล์ฟหรือบริการที่เกี่ยวข้องกับกีฬากอล์ฟและสนามกอล์ฟ  โดยเข้าทำรายการวันที่ 1 ต.ค. 58
ทั้งนี้บริษัทเข้าร่วมทุนกับกอล์ฟดิกก์โดยการเข้าซื้อหุ้นสามัญเพิ่มทุนจำนวน 33,333 หุ้น หรือคิดเป็นร้อยละ 25 ของทุนชำระแล้วของกอล์ฟดิกก์ โดยมีมูลค่าเงินลงทุนประมาณ 23.83 ล้านบาท
สำหรับประโยชน์ที่คาดว่าจะได้รับเป็นการสนับสนุนโครงการอินเว้นท์ของบริษัทที่มีวัตถุประสงค์เพื่อเป็นการส่งเสริมกลุ่มผู้ประกอบการรุ่นใหม่ที่มีศักยภาพและความคิดสร้างสรรค์ในธุรกิจโทรคมนาคม เทคโนโลยีสารสนเทศ สื่อ และดิจิตอลคอนเทนท์ ตลอดจนธุรกิจอื่นๆที่เกี่ยวเนื่องกับกลุ่มบริษัทให้สามารถสร้างหรือขยายธุรกิจให้เติบโตขึ้นได้โดยการเข้าร่วมทุนในลักษณะของเวนเจอร์ แคปปิตอล